Wadai karing

**Wadai karing** iya wadai di Indunisia nang kada tarasa ada banyunya. Bahan gasan kamiran wadai karing dibagi jadi bahan utama wan bahan tatambahan. Bahan utamanya iya galapung gandum, gula, intalu, wan bahan pangambang. Salaya nitu, bubuhan pawadaian bahanu juwa mamakai buah-buahan atawa kacang-kacangan.

Pakakas nang dipakai gasan maulah wadai karing nangkaya pakakas maukur bahan, pakakas baulah kamiran wan pakakas mamasaknya. Baulah wadai karing, kawa mamakai cara mancitak, disendok, ditatak, atawa disamprut.

Wada karing nang hudah jadi disimpan dalam stoples nang hampa udara. Baulah wadai ini biasa aja amun gagal, nangkaya hangit lah wadainya, kada masak barataan lah, tagasnya nang kada bungas lah lawan karas wayah dimamah. 

## Panciri
Wadai karing iya sabuting parian wadai nang ada di Indunisia. Wadai karing kawa dilainakan dijanak matan ada kada babanyunya. Kulihan pada wadai karing kada baisi banyu. Ini nang maulah lain lawan wadai basah. Marga kada baisi banyak banyu, wadai karing talawas tahan pada wadai basah.

## Bahan
Bahan gasan maulah wadai karing dilainakan jadi dua macam, yaitu bahan utama wan bahan tambahan. Bahan utamanya gasan maulah wadai karing iya galapung, hintalu, margarin atawa mantiga, wan gula. Ada tambahan bahan gasan maulah wadai karing iya keju, coklat, kacang, buah lawan rarampah. Amun maulah wadai karing babaya mamakai bahan utama haja, pacangan biasa haja rasanya. Tagal amun ditambahi macam-macam kaya buah wan lainnya, pacangan manambahi rasanya.

### Bahan utama

#### Galapung gandum
Galapung gandum adalah gandum nang dihaluskan jadi galapung. Nang maulah rangka wadai karing ditantuakan lawan galapung gandumnya. Pamilihan parian galapung gandum adalah hal panting wayah maulah wadai karing. Bardasarkan kadar proteinnya, galapung gandum dibagi manjadi talu macam. Nang kasatu, galapung gandum nang kaya protein. Kadua, galapung gandum baisi protein nang rata. Katalu, galapung gandum baisi protein randah. Galapung gandum nang tinggi protein baisi kandungan protein 12-14%. Galapung gandum protein sadang baisi kandungan protein antara 10-11,5%. Galapung gandum nang randah baisi protein kurang pada 10%.

Parian galapung nang paling tapakai gasan maulah wadai karing iyalah galapung gandum nang randah protein. Kulihan wadainya ranyah wan karing. Galapung gandum protein dipakai gasan wadai karing nang *lumer*. Pamakaian galapung gandum tinggi protein jarang digawi, marga wadai karing nang taulah jadi karas.

Sabalum dipakai, galapung nang diulah musti diayak gasan mamisahakan bagian galapung nang tagumpal. Maayak ngini digawi gasan mamisahakan rigatnya nang takambuh dalam galapung. Pahadangan nitu, galapung gandum nang sudah babau mahung kada kawa dipakai lagi gasan maulah wadai karing.

Galapung musti disangrai badahulu pabila pina kada bagus kualitasnya. Tagal, galapung gandum nang baik kada parlu disangrai. Sangrai bamaksud gasan mangarinagakan galapung gandum. Wadai karing pacangan jadi karas pabila galapung gandum dipakai kabanyakan. Tagal pulang, amun kasadikitian mamakai galapung, wadainya pacangan lambik. Wayah dipanggang, wadainya cagaran batambah ganal wan tagasnya baubah.

#### Gula sakar

Gula di wadai karing baguna gasan muasal panyadia rasa manis salajuran juwa panyadia warna, tekstur wan rekaan. Jenis gula nang dipakai gasan wadai garing antara lain gula halus, gula pasir, gula pasir wan gula palem.

Wadai karing nang taranyah rajin mamakai gula halus. Gula halus baisi warna nang taputih pada gula sakar. Teksturnya jua tahalus pada gula sakar. Tagal, rasa kada tapi manis pada gula sakar.

*Gula palem* iya gula nang balangnya habuk nang diulah matan rapun hanau. Gula pasir adalah gula nang batukal nangkaya karasik, *teksturnya* kasar lawan balangnya putih kuning. Parian pamanis salaya gula nang kawa dipakai gasan wadai karing iya madu, molase, wan sirup jagung.

#### Hintalu
Wadai karing diulah pakai putih hintalu atawa habangannya. Hintalu nang dipakai rajin hintalu ayam ras. Putih hintalu dipakai gasan maulah kamiran talikat. Ngini marga putih hintalu kawa maikat kamiran. Tagal pulang, putih hintalu jarang tapakai amun maulah wadai karing. Putih hintalu tapakai wastu baulah wadai busa wan makarun. Amunnya habangan hintalu maulah wadai jadi babalang kuning wan taranyah.

Kundisi hintalu nang dipakai gasan maulah wadai karing musti hanyar wan kadada garabaknya. Tatanda hintalu nang bagus nitu iya amun tinggalam wayah diculup ka banyu. Wadah gasan manyimpani hintalu musti kada bakas baminyak wan babanyu.

Wadai karing mamarluakan hintalu gasan manambahi *kalembaban* lawan manambahi hintal kadanya. Kababanyakan hintalu di wadai, maulah inya jadi lakas rakai.

#### Pangambang wadai
Bahan pangambang gasan wadai kering adalah soda wadai lawan bubuk pangambang. Soda wadai wan bubuk pangambang tagasnya bubuk putih. Tambahan kadua bahan ngini gasan maulah wadai garing jadi garing. Soda kue takuat pada bubuk pangambang amun maulah wadai nang kuat.  Pamakaian soda wadai wan bubuk pangambang kada kawa sing gantian.

#### Mantiga wan margarin
Mantiga iya bahan nang diulah matan lemak susu sapi. Tagasnya padat wan rajin dipundut duwa kartas aluminium atawa balik bamacam ukuran. Mantiga ada nang kada barasa wan ada nang masin.

Wadai karing nang baya mamakai mantiga haja lakas rusak. Sakira kada lakas rakai,  mantiga musti dikambuh duwa margarin. Bahan dasar margarin iya minyak nabati tumatan jagung, nyiur atawa kambang matahari. Kampuran antara margarin duwa mantiga masing-masing iya sapalih saurang.

#### Uyah
Uyah rajin dipakai gasan wadai karing nang masin. Rajin pawadaian mamakai uyah laut, nang manambahiakan rasa gurih. Tambahan uyah juwa gasan kamiran nang mamakai mantiga kada barasa. Salajuran, uyah juaa baguna gasan manyaimbangakan rasa wadainya.

## Jujuhutan